कहा- सलमान बहुत अच्छे इंसान हैं, लेकिन हम लोग एक दूसरे से कभी कनेक्ट नहीं हो पाए
Tere Naam Actress Bhumika Chawla Speaks About Her Friendship With Salman Khan. तेरे नाम में काम करके पॉपुलैरिटी पाने वाली एक्ट्रेस भूमिका चावला ने स्वीकारा है कि वो और सलमान बहुत अच्छे दोस्त नहीं हैं। भूमिका ने कहा कि वो बहुत ज्यादा सोशल नहीं हैं।
तेरे नाम में काम करके पॉपुलैरिटी पाने वाली एक्ट्रेस भूमिका चावला ने स्वीकारा है कि वो और सलमान बहुत अच्छे दोस्त नहीं हैं। भूमिका ने कहा कि वो बहुत ज्यादा सोशल नहीं हैं। भूमिका का कहना है कि उन्हें अपने करियर में किसी चीज का रिग्रेट नहीं है सिवाए एक फिल्म के।
एक्ट्रेस के मुताबिक, इम्तियाज अली की सुपरहिट फिल्म जब वी मेट में करीना की जगह पहले वो कास्ट होने वाली थीं लेकिन बाद में पूरी टीम को ही बदल दिया गया। भूमिका ने कहा कि वो नियति में विश्वास रखती हैं उन्हें जो मिलना चाहिए था, वो मिल चुका है।
मैं और सलमान ज्यादे कनेक्ट नहीं हो पाए
अभी हाल ही में किसी का भाई किसी की जान में नजर आने वाली एक्ट्रेस भूमिका चावला ने सिद्धार्थ कनान के साथ बातचीत में सलमान के साथ अपने रिश्ते और अपने फिल्मी करियर पर बातचीत की।
उन्होंने कहा, ' मैं सेट पर अपने में मस्त रहती थी, बैठ कर किताबें पढ़ती थी। शायद इसी वजह से हम लोग एक दूसरे से ज्यादा कनेक्ट नहीं हो पाए। तेरे नाम के समय उन्होंने (सलमान) हैदराबाद में एक पार्टी होस्ट की थी। मैं उस पार्टी में गई और रात 11 बजे के पहले वहां से निकल गई।'
सलमान से कभी प्रभावित नहीं थीं भूमिका
भूमिका से जब पूछा गया कि क्या वो सलमान से कभी इन्फ्लुएंस हुईं। जवाब में उन्होंने कहा, 'मैं उनसे कभी प्रभावित नहीं थी। प्रभावित आप उस इंसान के साथ होते है जिसे आप फॉलो करते हो। सलमान के साथ मेरा प्रोफेशनल टर्म रहा है। वो काफी अच्छे इंसान हैं, मैंने उनके साथ तीन फिल्में की है। मैंने जब उनके साथ पहली फिल्म में काम किया था तो मैं अपनी दुनिया में मशगूल थी। यही वजह है कि हम कभी वैसे दोस्त नहीं बन पाए।'
जब वी मेट में बॉबी के साथ काम करने वाली थीं भूमिका
भूमिका ने बताया कि तेरे नाम में काम करने के बाद उन्हें कई फिल्मों के ऑफर मिले। उसमें सबसे बड़ी फिल्म थी जब वी मेट। उस वक्त फिल्म में भूमिका और बॉबी देओल को कास्ट करने की बात चल रही थी लेकिन किन्हीं वजहों से ये प्रोजेक्ट आगे नहीं बढ़ सका। बाद में एक अलग कास्ट और अलग प्रोडक्शन हाउस के साथ फिल्म को बनाया गया।
उम्रदराज महिला कलाकारों को साइड में कर दिया जाता है
भूमिका ने कहा कि फिल्म में लीड एक्टर और एक्ट्रेस की उम्र में कितना अंतर है इस पर बहुत ज्यादा ध्यान नहीं देना चाहिए। भूमिका ने कहा कि अगर मेल एक्टर खुद से कम उम्र की एक्ट्रेसेस के साथ रोमांस कर सकते हैं तो फीमेल एक्टर्स को भी करना चाहिए। भूमिका ने कहा कि इंडस्ट्री में ज्यादा उम्र के एक्टर्स को आज भी लीड रोल दिए जाते हैं जबकि उम्रदराज महिला कलाकारों को पीछे ढकेल दिया जाता है।
उन्होंने कहा, 'मलाइका अरोड़ा और अर्जुन कपूर हों या प्रियंका चोपड़ा और निक जोनास, लोग इनके रिश्ते को एक्सेप्ट नहीं करते। मुझे नहीं पता कि क्यों। ये उनकी लाइफ है, अगर एक पुरुष कर सकता है तो महिला क्यों नहीं?
अच्छी कमाई को तरस रही फिल्म 
भूमिका चावला ने किसी का भाई किसी की जान में अहम भूमिका निभाई है। 22 अप्रैल को रिलीज इस फिल्म ने अब तक 84.46 करोड़ रुपए का डोमेस्टिक कलेक्शन कर लिया है। ईद पर रिलीज होने के बावजूद फिल्म के आंकड़े बेहतर नहीं हैं लेकिन सलमान खान के स्टारडम ने फिल्म को थोड़ी बहुत लाइफ लाइन जरूर दी है। ईद पर रिलीज होने वाली उनकी सभी फिल्मों में किसी का भाई किसी की जान सबसे कमजोर साबित हुई है।
